L'horòscop dels 12 signes del Zodíac del 13 d'octubre\nAquí tens les prediccions dels 12 signes del zodíac d'aquest dissabte, 13 d'octubre\nper Redacció divendres, 12 d’octubre 2018 - 18:00h\nEls astres afavoreixen els retrobaments, les reconciliacions i la cicatrització de ferides del passat, perquè puguis solucionar tots els aspectes que tinguis pendents en el terreny de les relacions afectives. Júpiter et protegeix al treball i posa a la teva mà la possibilitat de demanar qualsevol pujada salarial o uns dies lliures, assegurant un resultat positiu. L’horòscop et recomana tenir més tolerància amb aquells que et rodegen.\nSi tens parella, el dia se succeirà entre moments de tendresa i algunes tensions, amb possibilitats que et sentis atret per una tercera persona. En el terreny econòmic hauries d’evitar jugar tant amb foc, o la recessió que han patit els teus estalvis es veurà molt més accentuada. Para especial compte amb els problemes a les articulacions, ja que avui hi ha certa propensió a patir cops o molèsties.\nJornada en la qual tindràs certa tendència al dramatisme. Esforça’t a buscar el costat positiu de cada problema en lloc de sumir-te en la més profunda tristesa. Estàs en un període d’estabilitat econòmica on et pots permetre ser una mica menys avar i permetre’t algun caprici, si així ho desitges. Si vols desterrar el sedentarisme i la passivitat de la teva vida, incorporar sessions de ball a la teva rutina diària és una manera divertida de fer-ho.\nVenus t’amanyagarà, fent que aparegui algú nou a la teva vida –preferentment una persona de signe Àries o Lleó– que et pot brindar grans dosis d’amor. Si ja tens parella, serà un dia especialment bo on estareu completament en sintonia. Mercuri incideix positivament a la feina i a l’economia familiar, atorgant-te la capacitat d’aprofitar al màxim els teus recursos. La posició de Júpiter, en canvi, pot fer que tinguis un humor canviant i que fereixis algú verbalment.\nQuan et marques un objectiu, és molt difícil que algú et tregui la idea del cap. Amb tot, estaria bé que demanessis consell a una persona propera per tal de veure les coses des d’una altra perspectiva. Al llarg de la jornada descobriràs que l’èxit no es limita tan sols a l’àmbit professional, i que tu englobes molt més. Intenta baixar un mica el teu ritme de vida i aprèn a descansar el temps que sigui necessari perquè la teva salut no es ressenti.\nDurant la jornada, prioritza la teva capacitat racional i analítica en lloc de la intuïció, per tal de distingir aquelles persones del teu entorn que no són aigua clara ni tenen bones intencions. Entres en un període d’incertesa on tindràs grans oportunitats de créixer laboral i econòmicament si saldes tots els comptes pendents. L’horòscop et recomana que cuidis al màxim del teu cos per tal d’evitar futurs problemes de salut.\nNo vulguis saber tot el que passa per la ment de la persona amb la qual comparteixes els teus dies, ja que si la pressiones, pot acabar confessant coses que no t’agradarà sentir. Respecta el seu espai i dóna-li tot el temps que necessiti. La confluència de Júpiter i Neptú fa que la teva intuïció estigui al seu màxim rendiment, així que estigues atent als senyals que t’envia l’Univers i prepara’t per guanyar una suma important de diners. Si tens problemes per agafar el son, és millor que no realitzis exercici físic quan sigui gairebé de nit.\nUrà t’atorga una actitud amb matisos inconformistes en relació a la teva parella. Desterra els prejudicis i les idees preconcebudes i tot sortirà bé. A la feina viuràs un dia transcendental, en el qual pots acabar solucionant un conflicte que existeix amb els teus companys, o bé prenent la decisió de deixar la feina. La teva salut travessa un dels seus millors moments, i una dieta lleugera és el complement que et falta per acabar d’arribar a la perfecció.\nJornada de sentiments contradictoris, on et debatràs entre l’amor i l’odi, i que pot esdevenir una gran lliçó si ets capaç d’enfrontar-t’hi en solitari. Si la teva economia està sent víctima d’una lleu recessió, l’horòscop et recomana que busquis petites feines o vies alternatives de generar ingressos. És de vital importància que aprenguis a controlar els teus impulsos, i meditar és la millor manera d’enfocar els teus pensaments només en les coses positives.\nSi fa poc temps que has conegut una persona que ha despertat el teu interès, avui descobriràs que t’importa més del que creies. Limita’t a gaudir de la situació i de totes les coses bones que la vida té preparades per a tu. El mes esdevindrà especialment llarg a causa de diversos contratemps econòmics, però els astres no afavoreixen els augments de sou ni bestretes. Afortunadament, el bon humor que t’envairà durant gran part d’octubre t’ajudarà a portar-ho d’una millor manera.\nProbablement siguis el tercer en discòrdia d’una relació de parella. Si és així, els astres et recomanen posar punt final a la situació, ja que això incideix molt negativament a la teva energia i pot acabar portant-te a tenir problemes seriosos. Júpiter expandeix la teva ment i propícia que surtis de la zona de confort i et llancis a dedicar-te a allò que realment t’apassiona. Els hobbies ajuden a descarregar tensions mentals, així que estaria bé que els incorporessis a la teva rutina diària.\nLa bipolaritat cobrarà especial protagonisme, així que t’hauràs d’esforçar al màxim si vols desterrar els sentiments negatius de la teva ment. Els planetes auguren el retrobament amb algú del passat que jugarà un paper clau en el teu futur professional. Si t’afavorirà o et perjudicarà, només dependrà de la manera com l’hagis tractat quan formava part de la teva vida. Si notes que últimament la teva circulació sanguínia no funciona com ho hauria de fer, passejar per la vora de la mar esdevindrà una solució òptima.


L'IPC a Girona puja tres dècimes a l'agost fins al 2,1% - Diari de Girona\nL'IPC a Girona puja tres dècimes a l'agost fins al 2,1%\nL'encariment dels carburants empeny a l'alça la inflació, segons l'INE\nacn 13.09.2017 | 13:07\nL'IPC a Girona puja tres dècimes a l'agost fins al 2,1% ACN\nEls preus han pujat tres dècimes a l'agost a la demarcació de Girona en relació al mes anterior i han situat la taxa anual de l'IPC en un 2,1%, segons ha publicat aquest dimecres l'Institut Nacional d'Estadística espanyol (INE). Al conjunt de Catalunya, s'ha registrat una variació similar, amb un increment de la inflació del 2% anual i del 0,3% mensual. En termes interanuals, han destacat a Catalunya els increments en els preus del transport (3,9%), especialment per l'encariment dels carburants, i també dels hotels i restaurants (3,0%) i de l'habitatge (2,5%). Totes les partides del cistell han experimentat augments anuals de preus a l'agost, sent els més modestos els increments en paratge de la llar (0,1%), les comunicacions (0,6%), els aliments i begudes no alcohòliques (0,8%) i el vestit i calçat (0,9%).\nLa inflació se situa en l'1,6% anual al conjunt de l'Estat\nLa taxa de variació anual de la inflació subjacent (índex general sense aliments no elaborats ni productes energètics) al conjunt de l'Estat disminueix dues dècimes, fins al 1,2%, de manera que se situa quatre dècimes per sota de l'IPC general. La variació mensual de la inflació subjacent és del 0,2%. Per la seva banda, la taxa de variació anual de l'IPC Harmonitzat se situa en el 2,0%, tres dècimes per sobre de la registrada el mes anterior. La variació mensual de l'IPCH és del 0,2%.\nL´IPC a Catalunya puja tres dècimes a l´agost fins al 2%. Economia


Vicente J. Mompó: Gavarda és un poble meravellós que es troba enclavat dins d'un espai natural únic\nVicente J. Mompó: Gavarda és un poble meravellós que es troba enclavat dins d’un espai natural únic\nEntrevista al alcalde de Gavarda\nValència Diari (VD)- Com és Gavarda?\nVicente Mompó (VM)- Gavarda és un poble magnífic que es troba enclavat dins d’un espai natural únic. Un poble de nova construcció, de carrers i voreres amples, de parcs, d’habitatges unifamiliars. En Gavarda estem molt ben comunicats per la A-7, molt prop de tots els servicis, i tenim una completa oferta cultural i esportiva. El nostre poble respon a les noves exigències que un ciutadà pot necessitar.\nVM- La motivació és la mateixa del primer dia. Fer del poble de la meua família, dels meus amics i dels meus veïns, un municipi millor.\nVM- El mateix que van veure el primer dia. Que sóc una persona honrada, treballadora i que té l’objectiu principal de fer de Gavarda un lloc envejable.\nEs crea la Comissió d’Igualtat de l’Ajuntament de Gavardahttps://t.co/BiCXxkO9lW pic.twitter.com/5n3OSD5L6c\n— Ajuntament Gavarda (@Ajuntament_G) November 9, 2018\nVM- El que vull és que estiguen a peu de carrer atenent als nostres veïns i veïnes. Hem de fer arribar la informació a tot el poble perquè entenguen les decisions que prenem. Així comprendran que sempre pensem en el bé comú.\nVD- Quins projectes o millores ha emprés l’ajuntament en esta legislatura?\nVM- Molts. Està previst que arreglem algunes voreres que tenen problemes per les arrels dels arbres. També volem acabar el Centre de la Joventut, una instal·lació que els joves agrairan. Està previst finalitzar el Parc Est i el Parc Oest, el Centre de Dia, que també serà Residència, construir la depuradora nova, així com realitzar millores en el Cementeri i en el Poliesportiu. Estos són sols alguns dels projectes que prompte disfrutarem, altres, vos els contarem més endavant. És una legislatura que va a donar per a molt.\nVD- Què té Gavarda per a fer un lloc per a viure?\nVM- Gavarda té un entorn natural únic. És un poble molt tranquil i molt ben comunicat. Un encant per als més menuts, per als majors i per als qui tenen molta experiència.\nVM- Cobrim les necessitats de cada sector de la població escoltant les seues demandes i estirant al màxim els recursos dels quals disposem. Tindre millor qualitat de vida que a Gavarda, sincerament, pense que és difícil.\n@Ajuntament_G se suma un any més al programa “La Dipu te Beca”, sent Alcalde Vicente José Mompó Aledo pic.twitter.com/GKlAAksufv\n— Ajuntament Gavarda (@Ajuntament_G) July 29, 2015\nVD- Compta Gavarda amb associacions?\nVM- En Gavarda comptem en la Unió Musical de Gavarda, el Club de Pilota, la Colla Dolçainers i Tabaleters La Burra Parda, els Colombaires, els Caçadors, l’Associació Contra el Càncer, l’AMPA, el club d’Esquí, l’Associació de Jubilats i Pensionistes, els Pinyataires, els festers de Sant Antoni, el cor l’Amistat… Tenim un important teixit associatiu.\nVM- Tenim la Lliga Local de Tennis i la Lliga Local de Frontó. Cada setmana tenim partides de raspall que ens ofereixen els nostres pilotaris. També organitzem la Volta a Peu, dins del Circuit Ribera del Xúquer, i en estiu, campionats de tot tipus. En general és un poble que té els ingredients necessaris per a fer esport i per a dur a terme una vida saludable.\nLes finals de la 35 edició del Campionat Autonòmic de Raspall, gran premi Diputació de Valencia es disputaran en el carrer de raspall de Gavarda.https://t.co/QhAgytNGmF pic.twitter.com/HHfhnvjejV\n— Ajuntament Gavarda (@Ajuntament_G) May 18, 2018\nVM- Sant Antoni del Porquet, que se celebra en gener i també Sant Vicent Ferrer i la Immaculada Concepció, que té lloc la segona setmana de Pasqua.\nVD- Quin creu que és el punt fort de Gavarda?\nVM- La seua gent.\nVM- Voldríem tindre més empreses en el municipi.\nVM- Com el de la resta de valencians. A Gavarda som persones tranquil·les, treballadores, acollidores i agradables. Gent de trellat.\nDe prop amb Vicente J. Mompó\nVD- Com li agradaria que fora en un futur Gavarda?\nVM- M’agradaria que afrontara els reptes de futur, mantenint l’essència del poble. Pense que el més important, és mantenir els servicis que tenim.\nVM- Sempre mig ple.\nVM- Parlar d’un mateix no és fàcil i a més no em sent còmode. Però com m’agrada contestar a tot, li diria que sóc gavardiu. Com li he dit abans, m’esforce per ser una persona honrada, treballadora, alegre i solidària. Una persona que s’exigeix a si mateix.\nVM- Sempre se m’ha donat bé rodejar-me de bona gent.\nVM- He sigut i sóc un apassionat del futbol, encara que la política, ara mateix, no em deixe temps per a disfrutar de l’esport, ho disfrute a través dels meus fills.\nVD- On se’n va per a desconnectar?\nVM- Intente buscar llocs no massa poblats i envoltats de natura. Llocs com Gavarda, però més freds.\nVD- Què és el que més valora d’una persona?\nVM- La lleialtat\nVD- Es penedeix d’alguna cosa en la vida?\nVM- Si poguera fer marxa arrere, faria les coses d’una altra forma. En més informació haguera pogut decidir millor, però sols mire arrere per a aprendre. Les coses del passat no es poden canviar.\nVM- A la meua família per damunt de tot. Trobe molt a faltar a mon pare.\nVD- Explique’m un record de la seua infància\nVM- Recorde que sempre estàvem en el carrer. Era una altra forma de divertir-nos. No teníem mai prou.


Conèixer Catalunya: LA CASA LLUIS ALBERNI REGUANT DE MANRESA. BAGES\nEl Ramon Crespiera Sucarrats em feia arribar un email, en relació a l’edifici d'ampla façana, al carrer Guimerà, que originàriament havien estat dos edificis iguals, tractats però unitàriament, intuïa que el promotor havia estat Lluis Alberni Reguant; m’adreçava a l’Ajuntament de Manresa, perquè tampoc ell sabia res del mestre d’obres i/o arquitecte.\nM’adjuntava una fotografia, posterior a l’any 1904, i un esbós de la història de la casa, vinculada al negoci bancari des de començament del segle XX, en que Lluis Alberni Reguant, era nomenat corresponsal del Banc d’Espanya.\nAlberni era el tutor dels germans Maria, Pere, Josep i Ricard Padró i Blanc, els quals col•laboraven en el seu negoci, i a la seva mort l’any 1904, els germans Padró n’heretaren el negoci i que van continuar amb el nom de Padró Hermanos, sociedad en comandita (Sucesores de Luis Alberni).\nPassats uns anys el negoci bancari va ser regentat únicament pel Sr. Ricard Padró i Blanc.\nL’any 1950, el propietari era el Sr. Ricard Padró i Costa, fill del Sr. Ricard Padró i Blanc, que va mantenir el negoci fins l’any 1967, en que va ser adquirit pel Banc Mercantil de Manresa, que seria al ensems absorbit l’any 1980 per Banca Catalana.\nEns agradarà tenir noticia a l’email coneixercatalunya@gmail. com del mestre d’obres i/o arquitecte


Najwa Nimri és, des de fa més de dues dècades, una figura imprescindible del paisatge cultural pop a Espanya. És actriu de cinema i televisió, una figura mediàtica i una diva insòlita capaç de reinventar-se quan ningú ho espera –en aquests últims mesos la seva gran bomba ha estat incorporar-se a l'elenc de la sèrie d'èxit "La casa de papel"–, però no hem d'oblidar que porta dedicant-se a la música des de fa més de 20 anys, i que les cançons són també el seu hàbitat natural. Sempre recolzada per arranjaments electrònics sensuals i misteriosos, Najwa ha transitat pels camins del pop eteri, la balada techno i el trip-hop. Enceta aquest 2020 amb un nou single, "Lento", i un àlbum en camí. Aquest concert serà una de les primeres preses de contacte amb la seva carrera musical, que encara segueix transformant-se i ens donarà grans sorpreses.


L’atleta del Nàstic Laura Centella ha participat de la concentració de la RFEA\nHa començat fa 4 hores i 58 minuts.\ninici / notícies / L’atleta del Nàstic Laura Centella ha participat de la concentració de la RFEA\nPublicat dimecres 08 de Gener de 2020 07:17\nDel 26 al 30 de desembre, Laura Centella va estar convocada per la RFEA a València amb amb el sector del 400 i 4x400 sub 20 i sub 23, juntament amb els millors atletes espanyols d’aquesta modalitat. Aquest és un seguiment que periòdicament fa la federació d’atletisme als atletes amb més projecció i que durant la passada temporada han estat dins l’elit estatal de la seva categoria.\nLaura Centella és l’actual campiona d’Espanya de 400 m en pista coberta. Per altra banda, al gener comença oficialment la nova temporada de l’atletisme. A partir d’ara les temporades seran coincidint amb els anys naturals, en aquesta decisió de la IAAF de fa uns mesos i que entra en vigor a tot el món. Centella ha fet una valoració positiva d’aquesta concentració que li ha servit també per anar agafant la forma després de la lesió que va patir en els primers mesos del 2019.\nA partir de l'1 de gener del 2020, coincidint amb la nova temporada, els i les atletes de l’escola d’atletisme participen a totes les competicions oficials amb llicència del Club. Cal recordar que en algunes competicions per equips els atletes del Gimnàstic de Tarragona ho seguiran fent a l l’Agrupació Atlètica Catalunya, club associat des de fa més de 20 anys.\nDerrota del filial del Nàstic\nL’Ajuntament de Tarragona només permetrà partits amb seguretat sanitària\nFutur incert per les competicions esportives\nJesús Rueda diu que diumenge hi ha més que tres punts en joc\nActualitzat fa 29 setmanes\nEl Nàstic vol continuar amb la seva bona dinàmica al camp de l'Andorra\nActualitzat fa 34 setmanes


Música mediterrània – Frederic Sesé\nAquesta sessió és un viatge pel mediterrani a traves de les diferents músiques que hi trobem.\nComença a Andalusia, passa al Marroc i segueix la costa per totes les cultures (Magreb, Egipte, Israel, Orient Mitjà, Turquia, Grècia, Balcans, Itàlia…) fins arribar de retorn a casa.\nA través d’enregistraments i de música en directe coneixerem i escoltarem els següents instruments: el llaüt àrab, la darbouka, el bendir, el rabab, el nay, el saz turc, el bouzouki grec, la mandolina…\nEls països de la Mediterrània. Veure’n els trets comuns i les característiques específiques de la seva música.\nLa presentació es basa en fer escoltar músiques ben diverses, amb enregistraments i instruments originals, producte de les religions, cultures, idiomes dels diferents països de la Mediterrània.\nEstimular el respecte per músiques estèticament allunyades però geogràfica i històricament properes.\nLa Mediterrània com a unió de cultures i no com a separació.\nTrets comuns de les cultures riberenques de la Medirterrània: Repàs als països mediterranis.\nVeure que molts aspectes de les músiques de diferents països i cultures s’assemblen força.\nMostra d’instruments i ritmes de les cultures mediterrànies.\nExposar amb un mapa els països riberencs de la Mediterrània on anar resseguint el viatge musical.\nOferir audicions, enregistrades i en directe de fragments de músiques de diferents països mediterranis.\nImplicar els alumnes assistents en el guió de la sessió: seguiment de ritmes, preguntar-los, col.lectivament o individualment, alguns aspectes dels conceptes…\nRecórrer les músiques de la ribera del Mediterrà per veure’n els trets comuns i les característiques específiques de cada cultura.\nFer escoltar músiques ben diverses, amb enregistraments i instruments originals, producte de religions, cultures,idiomes i països diferents.\nConèixer els països riberencs de la Mediterrània\nRepassar les zones en conflicte: Israel-Palestina, Grecs-Turcs, Els Balcans…\nConèixer els trets fonamentals dels tres grans grups instrumentals: Vent, Corda i Percussió que es troben arreu de la Mediterrània\nElaborar un Resum ordenat o Quadre sinòptic de la sessió en el que es reculli informació sobre les obres escoltades i la raó o motius de la seva interpretació: vocabulari específic emprat, formes escoltades, combinacionsinstrumentals, localitzar geogràficament els països de cada exemple… En aquesta pàgina hi trobareu la presentació de suport vista en la sessió en directe en format Power point i en Pdf.\nInsistir en el respecte envers totes les formes de manifestació musical.\nTreballar les especificitats de la “mediterranietat”: clima, gastronomia…\nMarc Torrent – Joan Mena\nEn Toni Xuclà va ser qui va donar la idea de la sessió MÚSICA MEDITERRÀNIA i qui va aportar la majoria de les músiques. Tinc, doncs, una segona ocasió d’agrair-li el seu ajut i compromís i tots els anys d’acompanyar-me en aquest muntatge.\nAl seu costat, va ser un gran luxe el poder comptar també amb el Lautaro Rosas un autèntic entès en la matèria, músic d’estudi i acompanyant de molts cantants, com Maria del Mar Bonet. Vegeu-ne més a la seva web: Lautaro Rosas.\nActualment els dos músics que comparteixen amb mí el viatge de MÚSICA MEDITERRÀNIA són en Marc Torrent i en Joan Mena.\nEn Marc Torrent, excel.lent guitarrista, domina diversos instruments de corda pinsada el que el fan idoni per a aquesta sessió i en Joan Mena és un luthier que no només repara instruments sinó que n’inventa de nous i, a més de la guitarra, toca el llaüt i el sitar.


Traïcions – El mussol d'Aqualata\nEl mussol ha acabat de llegit Les amistats traïdes, el llibre que li va regalar l’Anna per Sant Jordi emmascarat. Ho ha fet de bon matí, en llevar-se, amb la fresca que entrava per la balconera de la sala d’estar esborronant-li la pell. La lectura li ha complagut, perquè és una novel·la que es llegeix fluidament i perquè la trama es desenvolupa entorn del món de la creació literària. Fins on som capaços d’arribar per aconseguir l’èxit? Una novel·la sobre l’amistat, l’amor i els límits de l’ambició. Són els telegrames de la contraportada que resumeixen el tema de fons, que no és nou. Al mussol, li sembla un resum correcte, excepció feta de l’amor, que, encara que hi apareix, no li sembla un tema central.\nPel mussol en David Nel·lo ha estat una descoberta. No sabia de la seva existència com a escriptor, molt menys de la seva trajectòria, ja dilatada, a hores d’ara. L’autor és cinc anys més jove que ell i el mussol sent enveja perquè considera que en David si ha sabut esmerçar els seus esforços en allò que li agradava fer, per a, finalment, aconseguir el reconeixement. No, no és que el reconeixement sigui allò que busca qui escriu ni la causa de l’enveja del mussol, no. Però obtenir-lo després de tant d’esforç i tants sacrificis deu resultar molt gratificador, pensa. I se sent frustrat per no haver sabut organitzar adequadament les seves prioritats quan era el moment. I penedit d’haver-se traït a si mateix abandonant els estudis de periodisme que havia iniciat seguint l’impuls, incert encara aleshores, que sentia de fer-se escriptor. En aquell temps era jove i tenia tota la vida al davant, i l’energia i la força necessàries per a obrir-se camí. Ara ja és massa tard, ara ha de conformar-se amb el seu diari i el seu blog i confiar que algun dia li vindrà una idea que serà capaç de desenvolupar per a convertir-la en un relat curt, que és el que li agrada, el que li agrada dir que li agrada o el que diu que li agrada perquè sap que mai no serà capaç de fer res de més entitat. Ara ha de conformar-se a posar ordre a pensaments i reflexions i amb donar-los-hi la coherència necessària perquè resultin entenedors i l’ajudin a no oblidar del tot totes les coses que la vida li ha proporcionat.\nEll mai no guanyarà el Premi Sant Jordi. Ni tan sols s’hi presentarà. De la seva obra mai ningú podrà dir Una història inquietant que, des d’un estil impol·lut i una tensió endimoniada, excel·leix en l’actualització de temes i motius clàssics de la tradició literària i en l’homenatge implícit a la llengua i a la traducció, com diu el comentari del jurat per a justificar la concessió del premi amb relació a Les amistats traïdes de David Nel·lo.\n5 Agost 2020 17 Juliol 2021 Ricard AldeaAmbició, David Nel·lo, Les amistats traïdes, Literatura, Novel·la, Premi Sant Jordi, Traducció\nUna resposta a “Traïcions”\n5 Agost 2020 a les 22:08\nMai no diguis no 😊\nAnterior Entrada anterior: Pardals\nSegüent Entrada següent: El Pujol de la Guàrdia


XX Universitat d'Estiu d'Estudis de Gènere: Vint anys en peu: feminisme social i feminisme acadèmic - UEEG - Cursos d'estiu 2019 - Cursos d'estiu - Cursos d'Estiu - Universitat de les Illes Balears\n» Cursos d'Estiu » Estiu. Palma » Cursos d'estiu 2019 » UEEG\nSeccions: XX Universitat d'Estiu d'Estudis de Gènere: Vint anys en peu: feminisme social i feminisme acadèmic\nXX Universitat d'Estiu d'Estudis de Gènere: Vint anys en peu: feminisme social i feminisme acadèmic\nAtenció! El curs és ple. Oberta llista d'espera\nEnguany commemoram l'edició número 20 del nostre curs, que va començar el 1997 i s'ha impartit ininterrompudament entre 1997 i 2011, i des de 2014 fins a enguany. Durant aquests anys han passat moltes coses en tots els àmbits en general, i també en el feminisme social i en l’acadèmic. Alguns han estat esdeveniments molt positius, com ara la incorporació del feminisme a l'agenda social, política i també acadèmica del nostre país i del món. N’hi ha d'altres que són realment preocupants, com ara la forta reacció patriarcal envers els assoliments efectius de les dones. En aquest context, hem considerat adient dedicar aquest curs a reflexionar sobre les fites assolides i les estratègies per continuar avançant.\nDel 9 al 12 de juliol de 2019\nDe 10 a 14 hores i de 16 a 20 hores (dimarts, de 16 a 20.30 hores; dimecres i dijous, de 10 a 14 hores i de 16 a 20 hores, i divendres, de 10 a 14.30 hores).\nCentre Flassaders, c/ de la Ferreria, 10, Palma\nHaver lliurat un informe o un treball basat en els continguts del curs, que s’imparteixen mitjançant conferències o tallers, entre els quals s’han de seleccionar dues sessions i s’han de respondre els punts següents:\nAspectes que us han cridat més l'atenció\nL'informe o el treball l’heu de desenvolupar individualment\nExtensió màxima: 4 pàgines\nLa data màxima de lliurament és el dia 21 de juliol de 2019\n16 h Lliurament de material\n16.30 h Inauguració del curs a càrrec de:\nConseller/a de Presidència del Govern de les Illes Balears\nMagnífic senyor Llorenç Huguet, Rector de la Universitat de les Illes Balears\nSenyora Esperança Bosch, codirectora de la XX Universitat d’Estiu d’Estudis de Gènere\n17 - 18.30 h Conferència inaugural: «Feminisme social i feminisme acadèmic: aliances i reptes per avançar en l'agenda comuna», a càrrec de Montserrat Boix, periodista, llicenciada en Ciències de la Informació per la Universitat de Barcelona. Investigadora, consultora i formadora en comunicació, TIC i gènere. Creadora de Mujeres en Red, una de les xarxes més importants d’intercanvi d’informació a través d’Internet sobre drets humans de les dones i apoderament. Actualment, desenvolupa investigacions sobre noves tecnologies i gènere, les TIC com a eina de la societat i la seva democratització en la defensa dels drets socials. A més, col·labora en el manteniment i dinamització d’altres espais a la xarxa, com l’Aula Intercultural i la plataforma digital Educación en Valores. De la seva llarga llista de publicacions destaquen obres com Hacktivismo Feminista (2003), El viaje de las internautas. Una perspectiva de género en las nuevas tecnologías (AMECO, 2001) o Comunicación y educación para la ciudadanía (Revista Andalucía Educativa, 2007).\nPresentació: Esperança Bosch, professora del Departament de Psicologia de la UIB\n18.30 - 20.30 h Taula rodona: «Present i futur del feminisme social i acadèmic»\nPresentació: Victòria A. Ferrer, professora del Departament de Psicologia de la UIB\n— Anna López Manuel, integrant del Moviment Feminista de Mallorca\n— Aligi Molina Suárez\n— Virginia Ferreiro\n10 - 11.45 h Conferència: «Feminisme i recerca psicosocial: un trajecte d'anada i tornada», a càrrec de Jesús López Megías, catedràtic del Departament de Psicologia Experimental de la Facultat de Psicologia de la Universitat de Granada, departament que dirigeix des de 2016. Es va formar a la Universitat de Granada, on va desenvolupar la seva tesi doctoral sobre les relacions entre l'atenció i l'aprenentatge associatiu (condicionament clàssic). Posteriorment, va realitzar recerques sobre aprenentatge causal en humans i en l'àmbit dels estudis sobre emoció i cognició. Els últims anys, els seus treballs es focalitzen en diferents aspectes de la violència contra les dones, sobretot en l'anàlisi del paper que tenen diferents variables actitudinals i situacionals en la seva percepció social. Imparteix docència de grau i postgrau en assignatures relacionades amb aprenentatge, motivació, emoció i violència de gènere.\n11.45 - 12.15 h Pausa i cafè\n12.15 - 14 h Conferència: «Una anàlisi feminista del sistema penal, vint anys després», a càrrec d’Elena Larrauri Pijoan, catedràtica en Dret Penal i Criminologia en la Universitat Pompeu Fabra (Barcelona). Ha estat guardonada amb les beques Fullbright-la Caixa, com a Fullbright Scholar a la Universitat de Califòrnia a Santa Barbara, i la beca Alexander Von Humboldt, per una estada d'investigació a la Universitat de Frankfurt, i ha estat Visiting Fellow a l’All Souls College, de la Universitat d’Oxford (2013-14). També ha estat presidenta de l’European Society of Criminology (2007-10). Les seves línies de recerca són el sistema penitenciari, els antecedents penals, el sistema de penes i l'anàlisi de gènere en el sistema de justícia penal. És fundadora i membre del grup de recerca en Criminologia i Sistema Penal. Actualment, és la investigadora principal de la Xarxa d'Excel·lència Empírica i directora del Departament de Dret de la Universitat Pompeu Fabra.\n14-16 h Dinar\nTaller 1: «Abordatge de les violències sexuals des d’una perspectiva feminista»\nCoordinació: Virginia Ferreiro, professora del Departament de Psicologia de la UIB\nObjectiu: les dones i les nines són i temen ser objecte de distintes formes de violència sexual als espais públics, des de comentaris sexuals no desitjables i grapeigs, fins a violacions i feminicidis. Ocorre al carrer, al transport públic, a l’escola, al lloc de treball i immediacions, al parc, en instal·lacions de salut pública, i en punts de distribució d’aigua i aliments. Aquesta realitat redueix la llibertat de moviments de les dones i nines i la seva capacitat de participar en l’escola, la feina i la vida pública; els limita l’accés als serveis essencials i de poder gaudir d’oportunitats culturals i d’oci, i repercuteix negativament en la seva salut i el seu benestar. A partir d’aquí, es fa necessari saber quines actuacions i intervencions es duen a terme i quin es el procés de disseny i implementació dels diferents protocols.\nNieves Prado Soto, tècnica de sensibilització en l’Associació Creación Positiva. Experta en violències masclistes. És pedagoga social i també professora del Departament de Mètodes d’Investigació i Diagnòstic en Educació de la Facultat de Pedagogia de la Universitat de Barcelona, i membre del grup de recerca consolidat GREDI-DONA. Entre altres publicacions, és coautora del Cuestionario de violencias de género 2.0 (UB, 2015) i participa com a professora en diferents títols de postgrau i en cursos i jornades sobre violència de gènere en adolescents.\nTaller 2: «Antirumors sexistes»\nCoordinació: Miquel Far, professor del Departament de Psicologia de la UIB\nObjectiu: es treballaran eines adreçades als homes per contrarestar els estereotips negatius, els tòpics i els falsos rumors que circulen sobre la igualtat entre dones i homes, i que dificulten l’avanç de les pràctiques igualitàries en els homes. Està orientat a la capacitació per a la sensibilització. Pretén ser una eina de suport per entrenar les habilitats i actituds que afavoreixen la sensibilització a favor de la igualtat basada en el diàleg i aprenentatge cooperatiu. Així mateix, tracta d’aportar una base de coneixements sòlida a les persones que desitgen desenvolupar una tasca sensibilitzadora activa per frenar els falsos rumors sexistes.\nJosetxu Rivière, especialista en igualtat i masculinitats a la consultoria Aizak Masculinidades. Diplomat en Magisteri, Educació Primària, i màster en Igualtat entre Dones i Homes. Actualment, és coordinador del programa Gizonduz de Emakunde a l’Institut Basc de la Dona, encaminat a promoure la conscienciació i participació dels homes en la lluita per la igualtat entre dones i homes. És membre de la Xarxa Homes per la Igualtat. Entre els seus treballs trobam diversos articles i ponències sobre els homes i la igualtat, l’amor romàntic i les relacions d’igualtat, o la prevenció de riscs laborals i les masculinitats, entre d’altres.\n10 - 11.45 h Conferència: «Repensar la història. Una reflexió des d'Arenal. Revista de Historia de las Mujeres», a càrrec de Cándida Martínez López, catedràtica d'Història Antiga de la Universitat de Granada. Ha estat directora de l'Institut d'Estudis de la Dona de la Universitat de Granada (2000), directora d'Arenal. Revista de Historia de las Mujeres, coordinadora del programa de Doctorat en Estudis de les Dones, Discursos i Pràctiques de Gènere de la Universitat de Granada, i investigadora principal de diversos projectes i grups de recerca. Quant a publicacions, és coautora, entre d’altres, de Cartografías de género en las ciudades antiguas (Granada, Colección Feminae, 2017), de Matronazgo y arquitectura. De la antigüedad a la Edad Moderna (Granada, Colección Feminae, 2016), d’Escuela, espacio de paz. Reflexiones desde Andalucía (EUG, 2013), o d’Historia y arqueología del sureste peninsular en los inicios del siglo XX (EUG, 2011).\n12.15 - 14 h Conferència: «Què significa la perspectiva de gènere en l’àmbit judicial», a càrrec de Joaquim Bosch Grau, llicenciat en Dret (Universitat de València). Especialista en Dret Civil Català i en Dret Civil Valencià. Va ser professor al Departament de Filosofia del Dret de la Universitat de València i, durant aquesta etapa, va ser també vicerector d'Estudiants de la Universitat de València i tinent de batlle de l'Ajuntament de Cullera. Des de 2005 és magistrat al Jutjat d'Instrucció Número 1 de Montcada (València). Ha estat portaveu nacional (2012-16) i és membre de Jutges per a la Democràcia.\nPresentació: Enrique Urbano, graduat en Dret i col·laborador de la Universitat d’Estiu d’Estudis de Gènere\n16-20 hores Taller 3: «Medi ambient, salut i gènere»\nCoordinació: Elisa Bosch Donate, professora del Departament d’Infermeria i Fisioteràpia de la UIB\nObjectiu: la Revolució Industrial va introduir més de 80.000 substàncies químiques en les nostres vides, i hi ha evidències de nombroses malalties i altres trastorns de la salut per causes ambientals. Tot això requereix, entre altres coses, una mirada de gènere, tant sobre les malalties i els trastorns que provoquen, com sobre les possibles actuacions per prevenir-los i tractar-los. Però la medicina tradicional s'ha caracteritzat, precisament, per fer una anàlisi androcèntrica; ha estudiat la realitat i els problemes des de l'òptica masculina i ha obviat la mirada de les dones. Per això, aquest taller se centra a revelar aquests biaixos androcèntrics i a aportar claus noves per analitzar la nostra salut des d’una perspectiva de gènere.\nCarme Valls, endocrinòloga, directora del programa CAPS, Dona, Salut i Qualitat de Vida, a Barcelona, des de 1989. Ha estat directora del I Congrés Internacional Dona, Treball i Salut (Barcelona, 1996) i en va inaugurar el II Congrés a Rio de Janeiro (1999). Combina la publicació de llibres i articles especialitzats en els seus temes d’investigació i l’organització i la participació en activitats divulgatives. Entre les seves publicacions recents podem esmentar: Mujeres invisibles para la medicina (De Bolsillo, 2006), Mujeres, salud y poder (Cátedra, 2009), Medio ambiente y salud (Cátedra, 2018).\nTaller 4: «Les cartes d'Elena Francis, una educació sentimental durant el franquisme»\nCoordinació: Enrique Urbano, graduat en Dret i col·laborador de la Universitat d’Estiu d’Estudis de Gènere\nObjectiu: el consultori d'Elena Francis, un programa radiofònic destinat al públic femení que va estar en antena des de 1950 a 1984, va reproduir l'ideari de la Secció Femenina i el nacionalcatolicisme mitjançant consells morals que eren escoltats massivament. Les cartes que varen escriure les oients constitueixen una història de violència i desarrelament. El taller té com a objectiu reflexionar sobre la situació de la dona en l'àmbit domèstic, social i laboral durant el franquisme a partir d'una selecció d'aquesta correspondència.\nRosario Fontova i Armand Balsebre. Rosario Fontova és llicenciada en Ciències de la Informació (Secció Periodisme) per la Universitat Autònoma de Barcelona (UAB), on va fer estudis de doctorat sobre Periodisme i Literatura. En la carrera professional, s'ha especialitzat en periodisme cultural escrit, fonamentalment en els àmbits de l'art, la literatura, l'arquitectura i el patrimoni, i ha desenvolupat tasques a El Noticiero Universal i a El Periódico de Catalunya, entre altres mitjans de comunicació. La història ha estat una de les seves àrees d'interès, i hi ha dedicat treballs centrats en l'estudi i anàlisi de la Guerra Civil Espanyola i la postguerra. Armand Balsebre és catedràtic de Comunicació Audiovisual i Publicitat de la Universitat Autònoma de Barcelona, on exerceix des de 1979 com a professor de periodisme radiofònic i creativitat audiovisual. Les seves recerques tracten sobre el llenguatge radiofònic, la història de la ràdio, la història de la publicitat, la publicitat radiofònica i la credibilitat audiovisual. És director del grup de recerca Publiràdio.\n10-12 h Conferència «A quatre mans i dues intel·ligències», a càrrec de Teresa Riera Madurell, Victòria A. Ferrer Pérez i Esperança Bosch Fiol, codirectores de la Universitat d’Estiu d’Estudis de Gènere\n12 - 12.30 h Pausa i cafè\n12.30 - 14.30 h Conferència de clausura: «Discriminació de les dones en entorns igualitaris», a càrrec de Nazanín Armanian, escriptora i politòloga iraniana. Llicenciada en Ciències Polítiques (UNED), ha estat professora de Relacions Internacionals i de cursos sobre la geopolítica de l’Orient Mitjà, la dona en les religions abrahàmiques, i la dona i els conflictes armats, en diferents centres acadèmics. És autora de disset llibres sobre qüestions relacionades amb el Pròxim Orient, els tres darrers dels quals són: No es la religión, estúpido (2017), Islam sin velo (2015) i Retrato de la mujer en los países musulmanes (2012).\nDesenvoluparem un curs que combinarà les classes magistrals, el treball de l’alumnat, els debats, les conferències i les activitats lúdiques. Per això, proposam un ventall d’activitats a càrrec de persones de prestigi reconegut i amb experiència en els temes que tractaran.\nDimecres i dijous horabaixa cada persona podrà triar com a màxim un taller, és a dir, assistirà a dos tallers durant la setmana. La resta de dies es faran activitats conjuntes.\nCurs gratuït (per rigorós ordre d'inscripció)


En el marc del projecte “Vic, ciutat cuidadora”, el dijous 3 de maig es va realitzar a la UVIC la jornada: Atenció comunitària integral integrada a persones amb malaltia avançada i al final de la vida: reflexió compartida serveis sanitaris i socials comunitaris i societat”.\nEl format de la jornada va incloure unes conferències plenàries breus i seguidament es van portar a terme tres sessions especifiques en format tallers per a professionals. Tan les conferències plenàries com els tallers van estar conduïdes per experts del món sanitari i social. Hi va haver una participació de més de 160 persones.\nEn els següents enllaços web es pot seguir les jornades:\nPrimer part de les II Jornades\nSegona part de les II Jornades


Sánchez vol que Casado el carregui de raons per seguir amb ERC\nEl PSOE vol que la cita d'aquest dilluns mostri que no hi ha alternativa a la negociació amb els republicans\nEl líder del PP mantindrà el 'no' al candidat socialista i li oferirà enteses en assumptes d'Estat\nMadrid - Diumenge, 15/12/2019 - 19:25\nFa setmanes que Pedro Sánchez apel·la a la «responsabilitat» del PP com a presumpte «partit d’Estat», la qual cosa, en el fons, és una manera de dir-li irresponsable. El PSOE insistirà en aquest missatge durant els pròxims dies, sobretot arran de la cita que el president en funcions mantindrà aquest dilluns amb el líder dels conservadors, Pablo Casado, al començament d’una setmana que el portarà a reunir-se també amb la portaveu de Ciutadans, Inés Arrimadas, i a contactar per telèfon amb tots els presidents autonòmics, inclòs Quim Torra. La trobada amb el líder del PP, més d’un mes després de les eleccions, pretén traslladar una imatge de normalitat institucional (els candidats de les dues forces més votades el 10 de novembre passat reunint-se per abordar la governabilitat del país), però sobretot busca, admeten fonts socialistes, carregar de raons Sánchez per continuar amb la negociació amb ERC.\nTot i els dubtes, el vertigen i les crítiques que suscita dins el PSOE, l’abstenció dels republicans resulta imprescindible per a la investidura, llevant que el PP s’obri a participar-hi, una cosa que el mateix Casado s’encarrega de rebutjar diàriament. Dissabte passat, per exemple, va advertir al president en funcions que no en pot esperar res, perquè els conservadors són «l’alternativa per acabar amb la deriva nacionalista i anticonstitucional d’un socialisme que ha perdut la seva essència».\nSánchez espera que aquesta idea quedi reforçada després de la cita, i així apuntalar la tesi que no li queda cap altra opció que recórrer al partit d’Oriol Junqueras, perquè l’alternativa és la repetició de les eleccions. El missatge té una importància enorme dins el mateix PSOE, on els presidents d’Aragó i Castella-la Manxa, Javier Lambán i Emiliano García-Page, han carregat contra la possibilitat que el futur Executiu depengui d’ERC, enfrontant-se pel camí del líder dels socialistes catalans, Miquel Iceta.\nFonts de la direcció del PSOE insisteixen que la visió de Lambán i García-Page és minoritària dins el partit. Posen com a prova que altres dirigents que solen alertar contra el risc de negociar amb l’independentisme, com el president extremeny, Guillermo Fernández Vara, no s’han unit als atacs. Però alhora la cúpula socialista admet una certa preocupació, i anticipen que la cita amb Casado servirà per rebaixar el malestar, a més de per mostrar que Sánchez «no és un sectari», perquè vol oferir al PP pactes d’Estat sobre les pensions i el finançament autonòmic.\nCasado, per la seva banda, arriba a la cita havent mostrat clarament que el preocupa que el vegin com un dirigent que s’ha desentès de la governabilitat d’Espanya i no ha ofert ajuda a Sánchez perquè explori opcions que l’impedeixin llançar-se als braços dels republicans. Fins ara, les fórmules que el líder conservador ha posat sobre la taula afecten Ciutadans, a qui li reclama l’abstenció, i la coalició Navarra Suma, amb la qual els populars, els taronges i UPN es van presentar en aquesta comunitat. Però, de moment, no ha ofert cap dels seus 89 diputats perquè el candidat del PSOE pugui tirar endavant la seva investidura. Amb l’abstenció tècnica d’una part del grup popular, Sánchez podria revalidar la seva presidència.\nLa mateixa nit de les eleccions, abans fins i tot que comencés el recompte, el número dos dels populars, Teodoro García Egea, va reclamar la dimissió del líder socialista perquè les enquestes a peu d’urna auguraven que perdia alguns escons (finalment va baixar de 123 a 120). Aquesta petició, que es va reiterar els dies següents, ha servit als socialistes per assenyalar l’escassa voluntat del PP a participar en el desbloqueig polític.\nEn la seva reunió al Congrés, Casado, segons fonts de la direcció, expressarà en persona al cap de l’Executiu la seva oferta: podrà comptar amb el PP en assumptes clau (Catalunya, immigració, pensions i violència de gènere, entre altres) quan la legislatura arrenqui, però no per a la seva reelecció.\nIgual d’interessant serà la conversa telefònica que, dimarts, tindrà Sánchez amb el president de la Xunta, Alberto Núñez Feijóo, dins la ronda de trucades amb els caps dels executius autonòmics. Des de l’endemà a les eleccions, Feijóo ha reclamat amb diferent volum que el PP ofereixi una abstenció a canvi d’algunes condicions per evitar que Podem governi en coalició amb el PSOE i que ERC tingui cap influència. Aquesta proposta no ha sigut secundada per Casado. A la cúpula de Génova s’ha justificat aquesta diferència d’opinió i també la de Cayetana Álvarez de Toledo, que defensa un Govern de concentració entre el PSOE, el PP i Ciutadans, com a reflex de la «pluralitat interna».\nDesprés de Casado, serà el torn d’Arrimadas. La dirigent taronja, com Álvarez de Toledo, també és partidària de fer un Executiu dels anomenats partits constitucionalistes.\nTemes: Pablo Casado Investidura Pedro Sánchez PSOE PP


viurealspirineus 13:32 20/08/19\nEl govern d'Andorra fixa en 168 el total de captures permeses per a la setmana de la caça de l’isard, que tindrà lloc del 15 al 22 de setembre.\nalta andorra dels mes anys és\nUn exemplar d'isard a Andorra\nLa Comissió de Seguiment de la Caça, presidida per la ministra de Medi Ambient, Agricultura i Sostenibilitat del govern d'Andorra, Silvia Calvó, s’ha reunit aquest dilluns per aprovar el pla de caça de l’isard del 2019. Així, després de la reunió s’ha aprovat l’ordre ministerial que fixa en 168 el total de captures permeses per a la setmana de la caça de l’isard, que tindrà lloc del 15 al 22 de setembre.\nA més, si a aquesta xifra se li sumen els isards comptabilitzats al vedat d’Enclar, s’arriba als 1.168, la més alta dels darrers 20 anys.\nL’increment s’atribueix a un bon creixement de la població i a les condicions climatològiques i caloroses de l’estiu que han permès una abundància dels animals en les zones més fresques del país. En aquest sentit els representants ministerials han agraït especialment la important participació dels caçadors en els recomptes.\nPel que fa a la salut de l’espècie, el Departament de Medi Ambient i Sostenibilitat del govern d'Andorra disposa d’un pla de vigilància sanitària que fa el seguiment del pestivirus en col·laboració amb el Cos de Banders. Des del setembre del 2018 s’han analitzat 81 mostres de melsa (procedents de 80 captures dins del territori andorrà i d’un animal recuperat mort el febrer del 2018) que indiquen que cap dels 81 isards eren portadors de pestivirus. L’índex de fertilitat global, que s’ha situat en 0,8, i l’índex de creixement, que és del 24,7%, conclouen que la prevalença de la malaltia es manté estable amb una incidència mínima dins la població actual d’isards del país. També s’han recuperat 153 mostres d’hisops conjuntivals per fer el seguiment de la queratoconjuntivitis infecciosa que pot afectar l’isard. En cap mostra s’ha detectat l’agent etiològic de la malaltia.\nLes dates previstes per constituir les colles de caça de l’isard, mitjançant el web www.e-tramits.ad són del 26 d’agost al 4 de setembre, ambdós inclosos, i cada colla haurà de ser de quatre caçadors com a mínim. Les captures previstes es repartiran de manera que n’hi hagi una per a cada una de les colles d’un mínim de quatre caçadors. En cas que hi hagi captures restants es farà el sorteig d’aquestes el 9 de setembre entre els 83 caçadors que han col·laborat en els censos o que van aportar la mostra orgànica en el pla de caça anterior. Les anelles de captura es podran recollir del 9 al 13 de setembre al Servei de Tràmits del Govern.\nEn concret, al vedat de caça d’Enclar s’han comptat 327 exemplars. La Comissió de Caça ha aprovat el pla de caça d’aquest vedat amb un total de 39 captures selectives i una de trofeu mascle. Representa un índex de captura del 12,23%.


Miligramo homenatja l'artista figuerenc Adrià Ciurana amb un concurs de minificció - Empordà\nL'Associació cultural Miligramo crea un concurs de minificció en homenatge a l'artista figuerenc Adrià Ciurana\nL'entitat fomenta el talent jove i dedica els guanys de la seva publicació a ONGs\nEMPORDA.INFO 03.06.2020 | 18:19\nL'artista figuerenc Adrià Ciurana Geli. BORJA BALSERA\nL'artista figuerenc Adrià Ciurana Geli.\nL'Associació cultural Miligramo, creada pels figuerencs Ahmed Sabbabi i Carles Buixó, han establert les bases d'un concurs literari dins la seva revista cultural per tal d'homenatjar Adrià Ciurana. Els fundadors de l'associació eren íntims amics del pintor figuerenc i tenen clar que "els valors de l'associació lliguen amb el tarannà de l'Adrià". En Carles assegura que "l'Adrià era un ser únic, un artista de mena, era una font d'inspiració i un bon amic".\nL'associació, mitjançant la revista Miligramo, vol difondre la cultura a tots els estrats tot fomentant el talent jove, i investigar escriptors i escriptores que arriben de manera difusa al nostre país. Tots els que conformen la revista tenen vincles a l'Empordà, són joves que volen oferir el seu temps en allò que els apassiona que és la literatura i les persones. Els beneficis de les subscripcions de la revista serviran com a donació a ONG per fomentar la cultura allà on no hi arriba.\nSegons els fundadors: "Estem segurs que l'Adrià hauria col.laborat amb nosaltres, sempre intercanviàvem les nostres creacions i passions: la literatura i la pintura, i ens retroalimentàvem, ens servíem d'inspiració mútua i algun cop havíem parlat de fer quelcom conjuntament, i ara és el moment; tot i que ell no hi sigui el sentim a dins i forma part d'aquest projecte".\nLes bases del concurs es podran trobar al web www.revistamiligramo.com o al primer número de la revista que sortirà al setembre. També van publicant novetats des d'Instagram. "Serà format breu, (modalitat en català i castellà): minificció, microrrelat o poesia, és un format bastant obert sempre i quan la temàtica tingui a veure amb el món artístic, sigui quin sigui l'àmbit, fins i tot l'estètic", expliquen. El premi serà un lot de llibres i una inscripció anual a la revista valorada en més de 100 euros que no només ofereix els 3 números, sinó assessorament literari gratuït, marxandatge i un curs de microrrelat, a més d'actes especials exclusius pels socis de la revista.\nBiografia d'Adrià Ciurana Geli\nAdrià Ciurana Geli (Figueres, 1985-2018), llicenciat en Belles Arts, amb la pintura com a especialitat per la Universitat de Barcelona. Des de ben jove es va decantar per l'àmbit artístic, segons paraules del crític d'art i reconegut escultor Eudald Camps: "era un ésser naturalment creatiu; no feia d'artista, era artista, havia de ser artista per força, no tenia alternativa". Des de les primeres obres experimenta amb materials, tècniques, àmbits i temes diferents que s'entrellacen i dialoguen. Materials tant diferents com el paper, la fusta, les pedres, materials recuperats i reciclats, maons, resina, plom o cargols. La seva obra també es vehicula en diferents camps com l'escriptura, la fotografia, l'escultura, les instal·lacions o el videoart.\nS'estableix a Figueres i obre el seu taller Espaia que és alhora espai expositiu, de creació i de relació i trobada amb altres artistes de l'Empordà com Jordi Mitjà, Mim Juncà o Narcís Díaz.\nEl 2008 rep la beca Agita per a projectes de creació de l'Ajuntament de Figueres.\nJuntament amb la col·laboració de l'artista Alba Pérez de Cea creen Expulsió Primera Part on diferents rosaris roden i repten amb diferents elements i materials. I El miracle de les mosques, on un rosari passa per diferents escenaris a una velocitat constant de 0,13 km/h.\nEl 2014 inaugura l'exposició Hipnosi, dins del programa Exposicions Viatgeres de la Diputació de Girona.\nL'any 2015 publica ACXZ amb l'editorial Crani, un llibre amb fotografies i textos sobre les seves creacions. També col·labora en altres llibres com en Infraflor del poeta Àngel Rodríguez o en la il·lustració de la coberta de la poesia completa de Maria Àngels Anglada, àvia d'Adrià Ciurana.\nEl 2017 presenta a Espaia la seva exposició Toxto dintre totxto.\nAdrià Ciurana Geli


Festival de curtmetratges celebrat a Badalona des de l'any 2001, recuperant l'històric Mundial Badalona de Cine Amateur. És un punt de trobada important de cineastes catalans i espanyols.\nQuè passa amb aquelles decisions que mai hem pres? Qui les agafa, si é...\nUna nena fuig desorientada pel bosc. Sembla que alguna cosa la persegu...\nUn any més la tardor ha arribat a Sant Boi i pel camí del riu Llobrega...


Recollir ferralla: 10 hores al dia, 500 euros al mes\nEls mercats financers fixen cada dia uns preus del metall molt més alts dels que reben l’últim graó del cicle, els que el recullen pel carrer\nEl somriure que llueix l’Andrei Florin darrere de la seva cigarreta és segurament més ample i constant que el de la resta de mortals. Sembla tranquil i feliç empenyent el seu carret de la compra de plàstic blau pels carrers del Poblenou. Aquesta imatge és molt comuna a les ciutats catalanes des que va començar la crisi, el 2008. Qui ha viscut fora durant uns anys i torna a Barcelona se sorprèn de sobte amb aquest anar i venir de persones, homes immigrants majoritàriament, empenyent carrets amb aparells, electrodomèstics i deixalles d’un cantó a l’altre de la ciutat. Què fan amb tot això? Cap a on van?\nL’Andrei explica que surt cada dia a treballar a les deu del matí i que es pren un descans a la una del migdia; reprèn la feina a les cinc de la tarda fins a les deu del vespre, quan fa un últim descans per sopar i, després, un últim esforç entre les onze i dos quarts de dues de la matinada.\nEn total són gairebé deu hores al dia recollint ferralla metàl·lica per vendre-la als magatzems gestors de ferralla. Aquest romanès de 47 anys guanya uns 500 euros al mes, xifra variable en funció de la sort que tingui trobant materials. Evidentment, no té contracte ni vacances. En un món en el qual l’èxit personal es mesura en part en guanys econòmics, no sembla que les condicions econòmiques de recollir ferralla siguin proporcionals a la felicitat i la pau que transmet l’Andrei.\nDe fet, no és una cosa inherent a la seva feina sinó una actitud vital: la majoria dels ferrovellers no volen parlar amb periodistes i, tot i que ho declinen amablement, molts semblen bastant frustrats amb la seva professió. Alguns immigrants que intenten explicar la seva situació no aconsegueixen parlar castellà. Un africà força capficat respon amb contundència: “No tinc res a dir, només que aquesta situació és una merda, treballo d’això perquè no hi ha una alternativa”. I marxa amb pressa i empipat.\nLa recollida de ferralla és una alternativa per als qui no tenen feina i no la troben al mercat formal, una manera de buscar-se la vida a la desesperada sabent que es passa fred, que s’inverteixen moltes hores i que difícilment treballant cada dia arribaràs a poder pagar-te un lloguer. Molts dels que recullen ferralla, de fet, viuen al carrer o són un dels 470 habitants d’assentaments irregulars que l’Ajuntament de Barcelona ha comptat.\nL’Andrei no és un d’aquests casos i el seu somriure encara s’eixampla més quan parla de la família catalana que el deixa viure de franc en una habitació que tenen lliure a prop de la Sagrada Família. Ens atén en sortir d’un dels principals magatzems gestors de residus del Poblenou. I ens ensenya el tiquet del dia, que li ha anat força bé: comptant la nit anterior s’ha tret 44,17 euros, amb el llautó com a producte estrella (12,04 euros per quatre quilograms a raó de 2,80 euros el quilo), seguit del PVC coure, per al qual li han donat 7,80 euros per 6,5 quilograms. Bateries, acer i alumini completen la llista de materials venuts. El cuer en valor és el ferro Mele: és del que més quantitat ha aconseguit (17,70 kg) però el que li ha reportat menys ingressos: 2,83 euros a raó d’un irrisori preu de 0,16 euros el quilogram.\nCada magatzem gestor (la ferralla després es transporta a un altre magatzem, o directe a la foneria) posa els seus preus en funció dels valors del metall que imposa diàriament per cada material la borsa de metalls de Londres, la London Metal Exchange. Els intermediaris (foneries i magatzems) abarateixen al voltant d’un 20% el preu que marca la borsa d’aquell dia.\nEl valor d'un quilo de ferralla / Jordi Olivé\nL’Andrei surt d’un dels magatzems gestors de residus més importants que hi ha entre els vint de registrats que existeixen a Barcelona, la majoria al Poblenou. Durant el seu horari comercial, desenes de persones entren i surten amb carrets variats per vendre-hi la ferralla que han recollit durant el dia. L’empresari del magatzem no vol donar informació del seu negoci, però un administratiu ens explica que tenen uns 200 clients fixos que hi deixen ferralla cada dia. Facturen entre 3.500 i 4.000 euros al dia.\nEl propietari d’un altre taller més petit, Gabriel Segura, explica que factura uns 300.000 euros l’any, que serien més si tinguessin llicència per desmuntar aparells, ja que les primeres matèries es venen a molt més bon preu que les rentadores, microones o altra maquinària sencera. Compren la ferralla a un 80% o un 90% del preu al qual després ho vendran a un altre magatzem, perquè la seva capacitat logística no els permet vendre directament a la foneria.\nEls magatzems abaixen en un 20% el preu del metall que marca aquell dia la borsa de Londres\nL’Andrei Florin, que ha treballat de xofer i fa més de deu anys que ronda per Espanya, es dedica a la ferralla perquè va perdre els seus documents quan ja no tenia feina, i espera poder viatjar aviat a Romania per fer-los de nou i tornar a accedir al mercat laboral formal. “No tinc caps”, celebra com si fos un dissenyador freelance. Mentre la majoria, i també ell, ronden pels carrers a la recerca de residus que la gent tira als contenidors, l’Andrei té una estratègia pròpia de visionaris: reparteix la seva targeta de contacte perquè els veïns de Barcelona el truquin si es volen desfer de qualsevol residu. També recull paper i, si es troba roba o coses que funcionen, les ven.\nRaimon Jané, català de 34 anys, té un altre truc: es fa amic dels responsables d’obra del barri perquè li permetin entrar a agafar les ferralles dels seus contenidors. “Soc un desastre, no tinc remei”, reconeix aquest jove català quan rememora les males experiències que ha tingut en el món laboral, tot i els seus coneixements d’agricultura (els seus pares s’hi dediquen) o fusteria. Viu al carrer i amb els 20 o 30 euros que guanya cada dia es paga el menjar i les drogues, amb les quals té una tèrbola relació que li ha truncat el seu camí professional.\nMaroud Filaouni, marroquí de 66 anys, ha treballat durant molts anys com a soldador mecànic, però després de perdre aquesta feina no n’ha trobat una altra de formal ni ha pogut tenir accés a la jubilació. Diu que treballa unes cinc o sis hores diàries i que guanya entre 20 i 30 euros, però el trobem en un bon dia en què ha aconseguit més de 47 euros, gràcies sobretot als 106 kg de ferro que ha portat al seu carret i als 13 de coure, que li han suposat pràcticament el mateix benefici. Tot i que és il·legal desmuntar les màquines sense una llicència ambiental, el Maroud reconeix que ho fa i ho simplifica: “Si no separes els materials, no guanyes res”.\nNo només és il·legal, sinó que també “és contaminant i perillós, perquè alguns aparells contenen substàncies tòxiques”, diu Alba Tello, ambientòloga i cap de màrqueting de la cooperativa Alencop, nascuda el 2015 i que treballa la recollida de ferralla de manera legal.\nNo només desmuntar maquinària al carrer és il·legal, també la ferralla que queda a la via pública és responsabilitat de cada ajuntament, per la qual cosa recollir-la individualment és, com a mínim, alegal. No obstant això, els recollidors de ferralla no pateixen cap pressió policial a Barcelona, com sí que passa amb els venedors ambulants i els manters. Tot i que és impossible saber avui dia quanta gent es dedica a la recollida de ferralla a Catalunya, una actitud policial més agressiva podria posar en perill la subsistència de centenars de persones.\nBarcelona ha creat una cooperativa per mirar de canalitzar una activitat que pot ser Il·legal i perillosa\n“Recollir ferralla als contenidors pot suposar altres riscos, com trobar-se xeringues o sang de qualsevol cura”, adverteix Tello, que ha treballat prèviament amb l’Agència Catalana de Residus, que gestiona i autoritza la recollida i el reciclatge a tot Catalunya.\nEl buit que omple la cooperativa Alencop arriba fins als domicilis: l’usuari truca a la cooperativa, que recull la ferralla i la porta cap al seu magatzem, ubicat al polígon industrial de Montsolís, entre la Verneda i Bon Pastor. Recollir ferralla per Alencop és molt més estable i segur que fer-ho per lliure: els treballadors i socis de la cooperativa guanyen uns 850 euros mensuals amb una jornada de 40 hores setmanals i aconsegueixen pagar habitatges compartits que la cooperativa els ajuda a trobar.\nAmb un pressupost de 800.000 euros per aquest any, Alencop ha aconseguit 80.000 euros d’ingressos propis el 2017. Si ara mateix l’Ajuntament de Barcelona aporta el 70% del pressupost, esperen que de cara al 2019 aquesta proporció disminueixi fins al 40% i la resta ho aporti el mateix negoci de la cooperativa. El consistori va ser un dels principals impulsors d’Alencop, que va néixer el 2015 per donar una alternativa de vida a alguns dels desallotjats d’assentaments irregulars de Barcelona.\nJoseph Amba, camerunès de 38 anys, vivia en una de les naus del Poblenou, coneguda amb el nom de Babel, i recollia ferralla de manera eventual, després d’haver perdut la seva feina de molts anys com a soldador per culpa de la crisi. La cooperativa necessitava que com a mínim tres dels socis tinguessin papers i ell va ser un d’ells, els quals van obrir la porta perquè 15 immigrants poguessin començar a treballar amb ferralla de manera legal i pagada dignament, així com a obrir les portes de la seva regularització.\nAmb visió de creixement, Amba espera que aviat la cooperativa també tingui la llicència que els permeti manipular i desmuntar electrodomèstics, perquè així “es guanyarien molts més diners”. Ara per ara alguns aparells es venen de segona mà quan funcionen i Alencop espera obrir aviat una petita botiga per donar-hi sortida. A més, volen impartir tallers per allargar la vida dels aparells i obrir-ne un altre de reparació, de manera que s’ampliaria el seu negoci i també s’aprofundiria en la visió d’economia circular i sostenible.\nPerò tant l’Amba com els 25 socis d’Alencop, que per ara només treballa en tres districtes de la capital catalana, saben que són en certa manera uns privilegiats i que la majoria de recollidors de ferralla no tenen la seva estabilitat. “Si un venedor ambulant pot fer calés amb el turisme, un recollidor de ferralla depèn de la sort del que trobi aquell dia”, conclou Joseph Amba.


cursos:tutorials:amu:modul_3:index [Formació del professorat]\nTeclat E-MU Xboard 49\nEspecificacions tècniques E-MU Xboard 49\nTeclat controlador USB / MIDI amb 49 tecles sensibles a la velocidad aftertouch, editor, 16 knobs per al control a temps real de qualsevol paràmetre, el software Xboard Control i el mòdul de so virtual Proteus X LE Desktop. Reb l’alimentació per USB, bateries AAA o Ac extern.\nE-MU Xboard 49 és un teclat controlador. Amb aquest terme es coneixen aquells teclats que no emeten sons per ells mateixos, sinó que la seva funció és enviar dades al port de sortida de dades del propi teclat, en direcció al port d’entrada de dades del generador de so, sigui la tarjeta de so o un altre.\nVegeu un article tècnic sobre els teclats controladors a la revista Hispasonic\nVegeu tutorial MIDI al curs http://www.xtec.cat/formaciotic/dvdformacio/materials/td113/modul_2/practica_2.html\nEn la part posterior del teclat es troba el port USB. Cal conectar el teclat Xboard a l’ordinador a través del cable USB subministrat. La connexió USB proporciona una comunicació en ambdós sentits i també subministra energia al Xboard. Cal efectuar la connexió amb el port USB de l'ordinador, no a cap altra del teclat de l'equip o altres perifèrics USB.\nAl panell posterior (Back Panel) es localitzen les entrades i sortides per a connectors diversos.\n1) Connector d'entrada del commutador/pedal de peu (Footswitch / Footpedal Input): aquest connector accepta tant un commutador de peu com un pedal de peu variable continu. La configuració per defecte és per a commutador de peu.\n2) Connector de sortida MIDI (MIDI Output): Sortida de dades musicals i controladors MIDI del teclat Xboard. Aquest connector es pot utilitzar també com una interfície MIDI des d'una aplicació de software d'ordinador. Cal utilitzar un cable de MIDI estàndard per a connectar el teclat Xboard al connector d'entrada MIDI d'altres dispositivos MIDI.\n3) Connector USB\n4) Connector per a adaptador de 6 Voltis DC (6V DC Power): Connector d'alimentació del teclat Xboard amb una font 6VDC (amb polaritat positiva) en absència de la connexió a l'ordinador a través del port USB.\n5) Interruptor d'encendre/apagar (On/Off switch)\nAquest teclat presenta tecles sensibles a la velocitat i funció d’aftertouch (postpulsació). Amb aquest darrer terme s’indica la capacitat del teclat per a interpretar determinats efectes, com el vibrato, segons la major o menor pressió aplicada sobre elles després d’haver-les polsat inicialment.\nLa funció bàsica d’aquest teclat és la d’interpretació musical en temps real, mentre que les funcions més complexes són les relacionades amb l’edició. Aquesta darrera funció correspon a la d'un nivell avançat de coneixement del teclat i del panell principal, així com de la codificació MIDI.\nAquest tutorial tècnic se centra en els elements del nivell bàsic d'usuari d'aquestes eines. Aquest nivell s'identifica amb la funció bàsica d'interpretació a través del teclat i els coneixements inicials sobre els seus elements de control. El nivell avançat d'edició pressuposa la familiarització amb aquest nivell bàsic.\nFuncions bàsiques d’interpretació musical\nEn el moment de la instal·lacció de l’aula TAC de música ha quedat configurada la connexió del teclat amb la targeta de so. Però, per tal que la connexió s'efectuï, cal obrir el Gestor de Banc Soundfont. Es tracta d’un programa que pertany al paquet de software de la targeta de so de la dotació, la Sound Blaster X-Fi Fatality FPS.\nEl Gestor de Banc Soundfont es troba en l’aplicació d’inici Creative Media Source Go!. Aquesta consola serveix per col·locar en una còmode ubicació centralitzada totes aquelles aplicacions vinculades a la targeta de so. Si aquesta aplicació resta oberta, quan el punter del ratolí se situï a la part superior esquerra de l’escriptori es desplegarà apareixent com una petita barra de perfils que, en realitat, és una barra d’accessos directes. Cada icona de la barra és un accés a les aplicacions vinculades amb la targeta de so. Una d’aquestes aplicacions és la del Gestor de Banc Soundfont que utilitzarem per a fer sonar el teclat.\nPer a expandir el Gestor de Banc Soundfont cal seguir la ruta següent:\nInici / Programes/ Aplicacions Música / Creative / Creative Media Source / Creative Media Source Go!.\nSituant el punter del ratolí en la part superior esquerra de l’escriptori es desplegarà la barra Creative Media Source Go!. Seleccionem la icona del piano i apareixerà el Gestor del Banc Soundfont.\nEl Gestor de Banc Soundfont\nEl Gestor de Banc Soundfont (Bank Sound Manager) és una aplicació que ofereix un accés fàcil i un control precís dels timbres que volem escollir. En la banda superior es poden seleccionar diferents bancs. El banc seleccionat per defecte és el (0000) 4MG GMGSTM, que correspon al kit d'instruments propi de l'especificació General MIDI elaborada per l'Associació de Fabricants que aplega les indústries vinculades a aquest sistema. En la pestanya “Kit de percusión” queda seleccionat el canal 10, que en el sistema MIDI correspon a la percussió.\nAltres funcions més complexes es relacionen amb l’edició i corresponen a les pestanyes Banco, Biblioteca, Caché Soundfont, Dispositivos Midi o Reiniciar MIdi. Amb la pestanya Predeterminado es reconfiguraràn les preferències. Amb la barra lliscant de la part inferior es pot seleccionar l’altura de les octaves del teclat. La clau SB X-Fi Synth A (1080) correspon al sintetitzador de la targeta de so i que funciona com a generador de so.\nLa configuració que ens permetrà vincular el controlador i la targeta es realitza obrint la pestanya Dispositivos MIDI. En el desplegable que apareix s'ha de seleccionar E-MU Xboard49 en la pestanya de selecció d'entrada de MIDI. És possible que en alguns casos, aparegui l'opció Dispositivo de audio USB, sense que això suposi una deficiència en la reproducció del so. Segurament, això és degut a que, en el moment de la instal.lació del software del teclat no s'ha acabat d'insta.lar correctament algun del components; això es pot solucionar reinstal·lant al disc dur de cada ordinador els arxius del Cd de software que es distribueix amb el teclat.\nLes pestanyes Modo de visualización del índice de bancos i DisposItivo SoundFont tenen una funcionalitat més avançada. En un nivell bàsic, només cal tenir en compte que es recomana, en el primer cas, escollir l'opció CC0(GS), i SB X-Fi SynthA \nControls del panell principal\nLa manipulació d'aquests elements del teclat pertany a un nivell avançat de coneixements del teclat i l'edició MIDI. En aquest apartat exposarem breument la funcionalitat d'aquests controls.\nEl teclat Xboard permet guardar en memòria fins a 16 configuracions (patch). L'accés a l'edició d'aquestes configuracions es realitza a través de la quatre botons que hi ha sota la petita pantalla.\nEn mode d'edició, certes tecles s'assignen a la selecció de diferents paràmetres. Això vol dir que la tecla no s'utilitza en la seva funció específica com a teclat, sinó en la seva funció d'objecte de selecció de diversos paràmetres d'edició MIDI. Per això, el coneixement d'aquestes prestacions del teclat Xboard pertanyen a un nivell més avançat d'edició.\nEl segon grup de vuit botons, a la dreta de la pantalla petita, dóna accés a diversos paràmetres:\ntransposició del teclat per octaves (+ / - 4)\nselecció de patches\nselecció del canal al qual el teclat Xboard enviará les dades\nselecció els modes 16 Channel, Latch, Snapshot i Bypass\nEls 16 botons de control que es troben alineats a la dreta del teclat, anomenats knobs, serveixen per a modificar el so durant la reproducció. Sempre que aquests botons de control estiguin activats, el valor actual del botó es mostra en la pantalla.\nEl panell de control\n1. Data Entry / Màster Volume Slider\nBotó lliscant d'Entrada de dades / Regulador de volum mestre\nAquest control s'utilitza per a introduir els valors de dades quan s'edita. Quan no s'utilitza per a editar, funciona com un control de volum mestre que transmet un missatge de volum mestre.\nPer a seleccionar un patch o seqüència musical a través del panell principal cal seguir el procediment següent:\nPolsar el botó de selecció de seqüència musical que il·lumina el seu LED (botó 9). El LED del botó intro (6) començarà a parpellejar.\nSeleccionar el número desitjat utilitzant el botó lliscant d’entrada de dades o els botons + i – del transpositor d’octaves (botons 7 i 8).\nPolsar intro per a confirmar l’operació (botó 6).\nPolsar Inici/Escape (botó 4) per a cancel·lar l’operació.\nPressionar aquest botó per a modificar la seqüència musical actual i també certs ajustaments del teclat. Cal prémer el botó Modificar (2), seleccionar l'ajustament que es vol modificar mitjançant les tecles del teclat, i introduir el valor amb el botó lliscant (1). Finalment, prémer Intro (6).\nIndicadors de MIDI\nEls punts decimals en la pantalla (3) parpellegen per a indicar activitat de USB i MIDI.\nA. USB d'entrada\nB. USB de sortida\nC. MIDI de sortida\nAquest botó serveix per a sortir del mode d'edició i tornar al mode de reproducció sense guardar el que s'hagi editat. És com un botó d'escape que retorna al mode normal del teclat, com a instrument d'interpretació. El LED d'Inici/Escape s'il·lumina quan el teclat està en el mode de reproducció.\nAquest botó guarda la configuració del teclat en una de les 16 ubicacions de memòria. Per a guardar una seqüència de paràmetres o configuració, cal prémer el botó Guardar (5), seleccionar el nombre desitjat de la seqüència utilitzant el botó lliscant (1) o els botons + i - del transportador d'octaves (7 i 8). Finalment, prémer Intro (6) per a guardar la configuració.\nPrémer Intro per a confirmar la configuració editada. En la majoria dels casos, el LED d'Inici/Escape (4) s'il·lumina després de pressionar Intro, la qual cosa indica un retorn al mode de reproducció.\n7. Octave Down\nAquest botó (7) baixa una vuitena en el teclat cada vegada que es pressiona. El valor de la transposició d'octaves (-1, -2, -3, -4) apareix momentàniament en la pantalla. L'indicador lluminós del botó (LED) segueix encès mentre que la transposició no es posi a zero.\n8. Octave Up\nAquest botó (8) puja una octava el teclat cada vegada que es pressiona. El valor de la transposició d'octaves ( 1 , 2 , 3 , 4) apareix momentàniament en la pantalla. L'indicador lluminós del botó (LED) segueix encès mentre la transposició no es posi a zero.\nAltres funcions dels botons 7 i 8\nMIDI Panic Buttons (Botó d'apagat de notes/sons/pedal/etc.)\nPressionant al mateix temps els botons 7 i 8 apareixen simultàniament els següents missatges MIDI: "Totes les notes apagades", "Tots els sons apagats", "Pedal de sostingut apagat", que s'enviaran als 16 canals. Això elimina totes les notes embussades que es produïxen quan un sintetitzador rep un missatge de nota on (encesa) sense rebre posteriorment un missatge de nota of (apagada).\nIncrement / Decrement Buttons (Botons d'augment o reducció)\nEls botons de transposició d'octaves 7 i 8 poden ser usats com botons d'augment o reducció dels valors lligats a paràmetres diversos sempre que el botó lliscant (1) estigui actiu per modificar un valor editat. Els botons d'augment o reducció permeten augmentar o disminuir el valor d'una en una unitat.\n9. Patch Select\nSelecció de patch o seqüència de paràmetres\nAquest botó s'utilitza per a seleccionar una dels 16 seqüències de paràmetres, o patchs, que estiguin guardats en la memòria. Per a seleccionar cal prémer el botó Selecció de seqüència musical (9), i després seleccionar una seqüència utilitzant el botó lliscant (1) o els botons + i – del transportador d'octaves (7 i 8). Finalment, pressionar el botó Intro (6).\n10. MIDI Channel Select\nSelecció de canal de MIDI\nAquest botó selecciona el canal MIDI bàsic per al teclat i tots els controls. Per a seleccionar un canal MIDI: pressionar el botó de canal MIDI (10), a continuació, seleccionar el canal de dades utilitzant el botó lliscant (1) o els botons + i – del transportador d'octaves (7 i 8). Finalment, pressionar el botó Intro (6).\n11. 16 Channel Control Mode\nMode de control dels 16 canals\nEn el mode de control dels 16 canals (16 Channel Control Mode), s'assigna als 16 botons de controls un nombre de control continu MIDI. Cadascun dels botons numerats transmet en la mateixa numeració del canal MIDI. Això permet el control d'un ajustament (com el volum o el rang/espectre del so) per als 16 canals de MIDI.\nEls botons de control estan dissenyats per fer modificacions de les dades midi durant la reproducció. Qualsevol número de control continu midi pot ser assignat a qualsevol botó.\n12. Latch Mode\nEl botó del mode de pestell (12) fa que les tecles pressionades continuïn reproduint el so fins que torni a pressionar-les per a interrompre'l. Això permet que les notes quedin sostingudes durant qualsevol període de temps sense mantenir les tecles pressionades.\n13. Knob Bypass\nBotó desactivador de missatges MIDI\nEl botó de Bypass (13) desactiva la transmissió de missatges MIDI dels botons de control o del pedal/commutador per a evitar salts bruscs en els ajustaments en el moment de la interpretació. Quan el botó de Bypass està encès, els botons de control poden ajustar-se sense enviar missatges de controlador MIDI. Apagant el botó Bypass, no hi ha transmissió, però els botons de control queden en la posició desitjada per a la seva interpretació.\nQuan es posiciona un botó de control, també s'envia el valor de la nova posició del botó. Aquesta característica també pot ser utilitzada per a configurar qualsevol dels botons de control de la manera desitjada, i després enviar els valors més tard usant la funció Snapshot.\nQuan es pressiona aquest botó es transmeten tots els ajustaments de control de la interpretació que estiguin actualment guardats (botons de control, rodes, commutador dempeus /pedals). Aquesta funció també pot utilitzar-se en conjunció amb el botó de Bypass (13) per a configurar i, a continuació, enviar un grup de missatges de controladors continus de MIDI alhora. El botó/funció de Snapshot (14) només és accessible en el mode de reproducció (és a dir, sempre que el LED d'Escape/Inici (4) estigui encès)\nRodes de pitch bend i modulació\nL'utilitat principal de les rodes pitch bend (portamento) rau en que permeten un tipus de control físic del so que s'activa fent-les girar d'una banda a l'altra. Són rodes d'inflexió tonal.\nLa funció pitch bend consisteix en canviar el to de la nota que s'està reproduint, fent-la més aguda o més greu, a la manera d'un portamento. La molla incorporada retorna la roda a la posició inicial corresponent a l'altura real de la nota reproduïda.\nLa modulació s'utilitza per a variar l'oscil.lació del so. Pot ser fixada en una sola posició que mantindrà sempre igual el valor de l'oscil.lació desitjada ja que no porta cap molla.\nConfiguració inicial del teclat\nÉs possible que la manipulació dels botons o altres elements desconfiguri les seleccions que teníem previstes. En aquest cas, es pot tornar a programar el conjunt de paràmetres que desitgem començant per la configuració inicial i que en la pantalla apareix com a P01.\nseleccionar el botó Patch Select (9)\nseleccionar amb el botó lliscant d'entrada de dades el valor 1, corresponent al patch 1\npulsar botó Enter (6)\nen la pantalla apareix P01


El Govern destina 2,7 milions d'euros de la taxa turística a 9 projectes de la demarcació de Girona • Ràdio Capital de l'Empordà\nEl Govern destina 2,7 milions d’euros de la taxa turística a 9 projectes de la demarcació de Girona\nEl Govern destina 2,7 milions d’euros de la taxa turística a 9 projectes de la demarcació de Girona. L’objectiu de donar suport al desenvolupament de diferents plans de foment territorial del turisme per millorar la seva competitivitat com a destinacions turístiques. Els diners provenen de la recaptació de l’impost sobre les estades en establiments turístics. Concretament aniran destinats a nou projectes de poblacions com l’Escala, Lloret de Mar, Palamós o Puigcerdà.\nEn la convocatòria d’aquest any, la Generalitat subvenciona fins al 50% dels projectes presentats amb un màxim de 400.000 euros. Des de l’any 2014, la Direcció General de Turisme ha subvencionat 19 projectes amb un import total de 6,1 milions d’euros. Aquests ajuts pretenen afavorir la competitivitat de les destinacions turístiques a través de projectes concrets liderats per ens locals. A l’Empordà, enguany se’n beneficiaran Palamós, amb un projecte d’integració paisatgística i ordenació de l’ús públic del paratge natural del castell, i l’Ajuntament de l’Escala, amb el projecte d’urbanització de l’avinguda Riells i l’enllaç del Noi Esquerrà amb la Clota Petita.\nArticle anteriorEl temps 22-11-2016\nArticle següentGirona acull la Gala de la Guia Michelin 2017 al Mas Marroch


El Bàsquet Lloret primer rival en les fases d’ascens – CE BISBAL BÀSQUET\nPosted On 11 maig 2011\nDesprés d’una tensa espera la Federació Catalana ja ha definit quin serà el quadre d’encreuaments de les fases d’ascens a 2a Catalana, a la qual aspira el Sénior Masculí del Club.\nEl Bàsquet Lloret, 2n classificat del grup 2, serà el primer rival d’aquestes fases, que els joves jugadors bisbalencs ja preparen amb il·lusió, gairebé sense tenir temps de saborejar el Sots-campionat aconseguit en una última jornada d’infart.\nEn l’anada d’aquesta eliminatòria els bisbalencs visitaran el Lloret, diumenge a les 12:45. La tornada serà el dissabte 21 de maig al Pavelló Vell de La Bisbal.\nEls de Lloret compten amb un completíssim equip, molt equilibrat i amb jugadors de referència com García, pívot de 2,00m, exPineda, Carl, un aler alt, molt potent físicament, que es pot convertir en un autèntic malson per als bisbalenc i dirigits per un base de gran qualitat i finíssim en la tècnica individual com és Guillem Berntallada. La resta del bloc combina joventut i veterania i són complements de luxe dels jugadors esmentats. Dirigits des de la banqueta per un gran entrenador de dilatada experiècia com és Agustí Galo els de la Selva practiquen un joc ràpid, de contraatac i amb uns bons conceptes ofensius que els han portat a realitzar una gran temporada. El temible poder ofensiu i l’altíssima intensitat defensiva dels de Galo, seran el primer gran escull del SOL GIRONÈS BISBAL BÀSQUET en aquestes apassionants fases d’ascens.\nEn el següent encreuament, El CB Cambrils o el CB La Palma, depenent dels resultats corresponents, esperen a ‘equip de La Bisbal. En l’últim èncreuament, aquest ja a partit únic, quatre poden ser els rivals dels blanc-roigs-negres: CB Navàs, Pare Manyanet, CP Roser o CN Sabadell.\nTags:Agustí Galo, Bàsquet Lloret, Fases Ascens 2a Catalana, Guillem Berntallada


LUCA GAMINI, GRAN PROTAGONISTA EN LA VICTÒRIA DE LA SELECCIÓ CATALANA BENJAMÍ AL CAMPIONAT D’ESPANYA - Atlètic Català Atlètic Català\nLUCA GAMINI, GRAN PROTAGONISTA EN LA VICTÒRIA DE LA SELECCIÓ CATALANA BENJAMÍ AL CAMPIONAT D’ESPANYA\nNotícies 30 abril, 2019\nEl passat diumenge, 28 d’abril, la Selecció Catalana Benjamí de futsal s’imposà a Múrcia, per primera vegada a la història, en la final del Campionat d’Espanya.\nEn la victòria per 5 gols a 1 contra la Selecció de l’Aragó va tenir un destacat protagonisme l’ala-pivot del combinat català, el nostre estimat Luca Gamini, jugador format a l’Atlètic Català i germà de la també jugadora de casa, Maria Gamini.\nLuca va sobresortir un cop més amb el seu joc desequilibrant i la seva capacitat resolutiva, essent l’autor de ni més ni menys que 4 dels 5 gols de la selecció catalana, una dada que parla per si mateixa.\nDes de la Junta i l’equip tècnic del Club ens sentim molt orgullosos d’aquesta nova fita d’en Luca i li desitgem que continuï acumulant tots els èxits personals i col·lectius esportius que mereix, ja que els seus triomfs són també una mica els de l’Atlètic.\nL’enhorabona Luca !!\nEtiquetes benjamicampionat espanyaluca gaminiseleccio catalana\njavi rodriguez prebenjamí luca gamini torneig seleccio catalana barça comarcals futbol sala alevi pretemporada loteria copa catalunya futsal senior atletic nadal can banus femení campus atletic catala presentacio club vilassar de dalt amposta stage


Creps de blat de moro- Cuina.cat\n« Saltat d’ampalaya, malungay, pakchoy i gambes\nLa cuina catalana, al museu »\nCreps de blat de moro\nuna crep de blat de moro\nEm demana una amiga si tinc una recepta de creps apta per a celíacs. La veritat és que davant l’allau de persones amb celiaquia, la sensibilitat de la població vers el col·lectiu ha canviat substancialment.\nAbans, és molt probable que al davant de la demanda de fer unes creps aptes per a celíacs, contestés que “ni idea” o, encara pitjor, “menja una altra cosa”. Però la celiaquia s’ha normalitzat, i gairebé a tot arreu entenen què vol dir, què és el què poden menjar i què no i busquen alternatives perquè sigui més plaent tant la intolerància com el què posem al plat.\nAixí doncs, vaig treure les peroles, les paelles, la farina…de blat de moro, els ous i la llet, i vaig fer-ne unes creps.\nS’han de fer amb farina de blat de moro, no amb maizena (que és el midó del blat de moro). I com que el blat de moro no té gluten, que és el què dona elasticitat a les masses, però precisament és el què els celíacs no admeten, doncs s’ha de compensar amb una mica més d’ou.\nLa textura de la massa és bastant diferent, molt granulosa. Però el resultat, és acceptable.\nLa recepta bàsica és:\n100 gr. De farina de blat de moro\nA partir d’aquí es pot aromatitzar amb el què es vulgui -espècies o herbes aromàtiques – o una mica de sucre si es volen fer dolces.\nCom l’he farcit:\n200 gr. De recuit de Fonteta\n1 carbassó saltat a la paella\nUna mica de botifarra negra saltada a la paella\nPer acompanyar, oli d’alfàbrega\nCom he presentat les creps ha estat, ben bé, amb el què he trobat a la nevera. He tallat un carbassó i l’he saltat a la paella, a foc mig, amb un raig d’oli i un pessic de sal. De seguida està cuit.\nA sobre la crep hi he posat una mica de recuit de Fonteta (que es pot substituir per formatge d’untar o mató). A sobre el carbassó saltat i una mica de botifarra negra excelsa, de la matança del porc que fan a casa el meu sogre.\nHo he acompanyat amb alfàbrega triturada amb oli.\nEtiquetes: blat de moro, botifarra negra, carbassó, celíacs, celiaquia, creps, gluten, recepta, recuit de Fonteta\nEntrada publicada a General, Receptes\tel dilluns, 6/02/2012 a les 00:04.\n07/02/2012 - 07:28\nEstà força bé Ada, però em pregunto si podries fer una versió per a quan tinguem força gana. hahahaha, es que deu n’hi dó la carregamenta que porta la crepe!! 😀\nAda Parellada 07/02/2012 - 10:28\nés una crep petita!!!!!!\n07/02/2012 - 10:48\nDona, serà petit però es veu molt juguetona!! 😛\nAda Parellada 07/02/2012 - 11:28\nmolt juguetona, molt!


Packs Icoone: reductor i anticel·lulític\nAbonaments de 3, 6 i 12 sessions de Icoone: aparatologia avançada per acabar amb la cel·lulitis i remodelar el contorn a Girona\n90,00 € 46% 41,00 €\nEl centre d'estètica New Derm et porta una aparatologia única a Girona per acabar amb la cel·lulitis i remodelar la figura d'una forma altament efectiva, no invasiva i sense efectes secundaris. I a més amb un 52% de descompte en el teu abonament de 6 sessions!\nPosa't el teu cos a punt amb un 46% de descompte! Cada sessió té una durada de 40 minuts. Els primers 20 minuts s'apliquen sobre tot el cos per activar la circulació i els sistemes naturals de drenatge. Els altres 20 minuts d'apliquen de forma localitzada sobre la zona o zones que es vulgui reduir: abdomen, braços, malucs, etc.\nPack A: 3 Sessions de Icoone de 40 minuts + 3 sessions de pressoteràpia (o embolcall d'algues).\nPreu Original: 90 €..........................Preu Queda't Girona: 49 €\nPack B: 6 Sessions de Icoone de 40 minuts + 6 sessions de pressoteràpia.\nPreu Original: 180 €..........................Preu Queda't Girona: 69 €\nPack C: 12 Sessions de Icoone de 40 minuts + 12 sessions de pressoteràpia.\nPreu Original: 360 €..........................Preu Queda't Girona: 119 €\nNew Derm és un equipat centre d'estètica i bronzejat que t'ofereix tot tipus de tractaments. Està dirigit per un equip de professionals amb una àmplia experiència en el sector\nHorari del negoci; de dilluns a divendres de 9 a 19 hores.\nReservar cita prèvia un cop comprat el val. Telèfon: 972.228.007.\nCaducitat del val; 31 de juliol del 2018.\nC/ Carles Rahola, 17, 17003 GIRONA


L'IL3-UB obre el curs acadèmic 2008/09 amb un nou Campus Virtual: la Comunitat IL3-UB\nLa Comunitat IL3-UB, una comunitat formativa dinàmica on l'usuari és el protagonista\nL’Institut de Formació Contínua de la Universitat de Barcelona (IL3-UB) ha donat un important impuls al seu model educatiu amb la migració del seu Campus Virtual de la plataforma WebCT a Moodle.\nMoodle ofereix innovadores possibilitats, ja que es tracta d’una plataforma flexible que s’actualitza constantment i que permet una amplia gama de modalitats d’ensenyament. L’IL3-UB, amb la seva oferta formativa presencial, semipresencial i on-line, assoleix amb Moodle una eina immillorable per a totes les tipologies de formació.\nLa nova Comunitat IL3-UB es presenta com un espai dinàmic de trobada i referència, un espai per a la formació, la informació i l’intercanvi de tots els membres de la Comunitat IL3-UB: alumnes, ex-alumnes, AnticsIL3, agents docents, empreses i personal intern.\nLa Comunitat IL3-UB ofereix espais informatius amb continguts transversals comuns a tots els usuaris, espais específics per cada col·lectiu, com ara l’Espai AnticsIL3, eines de comunicació i interrelació, eines de transmissió de coneixement, eines organitzatives, i obre tot un ventall de possibilitats per continuar fent créixer entre tots la Comunitat IL3-UB i les seves utilitats.


La tertúlia, sobre la crescuda de l’opció independentista en el baròmetre del CEO\nAngela Merkel i François Hollande s’han reunit a París. La cancellera alemanya dóna suport a les polítiques de creixement sempre que la solidaritat estigui lligada a la disciplina dels països amb problemes. Hollande, en canvi, és favorable a ajudar aquests països amb mecanismes, com els eurobons, que puguin evitar la pressió dels mercats. Un punt que els distancia i que marcarà les pròximes hores, sobretot després que la mateixa Merkel hagi deixat clar que mentre visqui no hi haurà eurobons. O dit d’una altra manera, els alemanys no volen pagar els deutes dels països que no han fet els deures. Espanya i Itàlia esperen un compromís perquè el BCE o la Comissió Europea injecti els diners dels rescats bancaris directament a les entitats, opció que, d’entrada, els socis comunitaris rebutgen.\nEn un altre ordre de coses, creix el nombre d’independentistes a Catalunya. O, si més no, els catalans que aposten per la independència atès el context polític i social. Així ho revela l’últim baròmetre del Centre d’Estudis d’Opinió, que depèn de la Generalitat i que es basa en enquestes fetes entre el 4 i el 18 de juny. Per primera vegada, hi ha una majoria d’enquestats que votaria que sí si ara es fes un referèndum per decidir la independència de Catalunya, concretament el 51,1%. Un 21,1% hi votaria en contra. També per primera vegada els catalans situen com a opció preferent que Catalunya sigui un estat independent, per davant de fórmules com un estat dins una Espanya federal, una comunitat autònoma o una regió d’Espanya. L’opció de l’estat propi ha crescut més de 9 punts en un any i mig, i gairebé s’ha triplicat des del 2006.\nEtiquetes: Àlex Sàlmon, Francesc-Marc Álvaro, Gemma Calvet, tertúlia Redacció


Astrud s'acomiaden per dos anys al Faraday Tardor\nNacho Vegas, Sisa i Pau Vallvé actuen en la primera edició del festival de Vilanova i la Geltrú\nMARTA SALICRÚ 08/11/2011 00:00\n260x366 Manolo Martínez, veu d'Astrud, marxa a Nova York durant dos anys i deixa Astrud en pausa. / NIT VICTORIO Manolo Martínez, veu d'Astrud, marxa a Nova York durant dos anys i deixa Astrud en pausa. / NIT VICTORIO\nDesprés de més de dos anys de gira, el duo de pop barceloní Astrud tancaven dissabte a l'auditori Eduard Toldrà de Vilanova i la Geltrú, en la primera edició del festival Faraday Tardor, la col·laboració amb el Col·lectiu Brossa. Amb l'ensamble de cambra, Manolo Martínez i Genís Segarra han revisat en directe el seu repertori, i a finals de l'any passat en van publicar les versions -arranjades per a violí, viola de roda, acordió, violoncel i percussions afinades- al disc Lo nuevo (2010). El concert a Vilanova significava el final de tot això, però també era l'últim concert d'Astrud com a mínim en dos anys, el temps que Manolo Martínez, professor de filosofia del llenguatge a la Universitat de Barcelona, marxa amb una beca acadèmica a Nova York. "El Manolo ens deixa, ens deixa amb el Mariano", va dir Genís Segarra, en referència al possible triomf del PP el 20 de novembre.\nL'espectacle d'Astrud amb els Brossa és excel·lent, i ho va ser a Vilanova com ja ho havia estat a L'Auditori de Barcelona el gener del 2010, en l'estrena del xou a Catalunya. Però si bé la falta de novetat jugava en contra seva -el mateix repertori s'havia pogut veure fins a vuit vegades a l'àrea metropolitana barcelonina-, l'anunci va dotar el concert d'una emoció afegida. Els bisos, amb una versió de Voglio vederti danzare, de Franco Battiato, i el gran final amb Hay un hombre en España, van acabar amb el públic dret. Llàstima que Segarra no aconseguís levitar -ho ha intentat en cada concert de la gira- a Mentalismo. És l'única cosa que li va faltar al xou.\nEl d'Astrud va ser l'últim concert del festival, que havia arrencat la tarda abans. El Faraday Tardor s'estrenava com la versió a cobert del festival mare, que se celebra des de fa vuit anys a la capital del Garraf. La versió de tardor programava mitja dotzena de propostes en un auditori Eduard Toldrà tan nou -es va inaugurar al juny- que la sala de concerts encara fa olor de fusta, i mitja dotzena de DJ, entre els quals Lluís Gavaldà, membres de Love of Lesbian i de Delafé y las Flores Azules.\nL'únic que va omplir del tot la sala va ser Nacho Vegas. El cantautor asturià va defensar el seu últim treball, La zona sucia (2010), acompanyat dels seus inseparables Abraham Boba (piano i acordió) i Xel Pereda (guitarres, mandolina i banjo). Vegas també va recuperar temes de tota la seva carrera, com Canción del extranjero; Que te vaya bien, Miss Carrusel; Canción de palacio #7, i Días extraños, així com la nova Cómo hacer crac, una cançó crítica amb la crisi econòmica que Vegas va anunciar que sortirà a la venda el 21 de novembre, l'endemà de les eleccions.\nDivendres, Jaume Sisa va emocionar amb l'espectacle en què revisa sencer el clàssic Qualsevol nit pot sortir el sol (1975). Ho fa en solitari amb la guitarra -El fill del mestre es converteix en un blues punk-, i a mig camí entre el cantautor i el rondallaire, narrant el fil conductor entre cançó i cançó: l'educació sentimental d'un jove des del Poble-sec barceloní de postguerra fins a l'underground barceloní dels 70.\nAbans que ell, Pau Vallvé va interpretar en una solvent formació de quartet (ell a la guitarra acústica, Maria Coma als teclats i la bateria, Nico Roig a l'elèctrica i Jordi Casadesús al baix), les cançons de l'últim treball, 2010, en la recta final de la gira de l'àlbum. Els loops gravats en directe van donar el cop d'efecte en una proposta que funciona molt bé. Anímic, 4t 1a i The Marzipan Man van completar el cartell de la primera edició del festival.


Societat Catalana de Geografia : miscel·lània : DDAA (1979) : Aportacions en homenatge al geògraf Salvador Llobet : 6\nDDAA : Aportacions en homenatge al geògraf Salvador Llobet. Barcelona: Universitat de Barcelona, 1979; 214 pp. Presentació i ofrena de Joan Vilà-Valentí. ISBN 84-600-1494-0. Revisió de P. Alegre :\nTot i ser, aquest sí, el tema predilecte de Llobet en els seus darrers anys a la Universitat, la geomorfologia només va aparèixer expressament en dues aportacions. Eren signades pels seus col·laboradors més propers: Antonio Gómez Ortiz i Maria Sala i Sanjaume. En la primera, Acerca de la acción geomorfológica de los hielos cuaternarios en el complejo glaciar de Malniu-Guils (Cerdanya) [93-102], l’autor feia observar l’acord de la disposició de les conques glacials amb el relleu preglacial. Així mateix, Gómez Ortiz discutia amb meticulositat la possibilitat que aquest complex glacial del Campcardós fos atacat pel glacialisme anterior al Würm, malgrat que no en pogués aportar proves definitives per mitjà de l’anàlisi dels sediments morrenics subsistents. En l’aportació de Sala, La conca de la riera de Breda. Estudi geomorfològic [189-196], s’abordava una altra temàtica del modelat quaternari molt apreciat per Llobet: la interpretació de la dinàmica fluvial i l’establiment d’una cronologia de les etapes de sedimentació. Mitjançant l’anàlisi dels al·luvions, l’autora corroborava la dinàmica torrencial de la riera amb una producció elevada de material grosser i presentava detalladament la cronologia promesa.\nLes aportacions relacionades amb la geografia agrària, un dels temes preferits per Llobet en la seva primera etapa universitària, foren quatre. El contingut i abast temàtic de la signada per Eugenio Cobertera és prou\nevident en el títol que l’encapçala: El contenido en materia orgánica de los suelos cultivados como índice a tener en cuenta en geografía agraria [87-92]. Considerava aquest índex com un indicador vàlid per a quantificar la intensitat de l’actuació del pagès en les seves terres així com per a identificar els antecedents històrics de l’ocupació amb una possible projecció de la tendència futura a l’esgotament. El tractament és essencialment de tècnica edafològica i les referències al factor humà són de caire productivista de l’abonament del sòl. L’aportació de Tomàs Vidal, La parceria a Menorca: un problema de geografia social [197-202], se situava en el pol doctrinal oposat. El diagnòstic era prou clar. A finals dels anys setanta, "l’agricultura menorquina està esgotant el model d’explotació basat en el ‘monocultiu’ formatger cada cop menys rendible; i, si Espanya entra en la CEE, la crisi del model serà brutal. A mesura que la situació es deteriora les explotacions més dolentes van plegant i els seus conreadors canvien d’ofici." Amb aquesta perspectiva, Vidal considerava la viabilitat de la parceria, la modalitat de tinença de la terra gairebé exclusiva a l’illa, com a molt fosca. Tampoc ho eren ni l’accés a la propietat de la terra pels pagesos, ni la transformació de la parceria en arrendament. Davant d’aquest panorama no gens engrescador, l’autor concedia una escletxa a l’esperança a la negociació col·lectiva que sobre el tema podrien endegar la Unió de Pagesos de Menorca, establerta de